Presentibus sit cognitum et futuris quod Fulcho dominus de Mailleio in ecclesia sancti Stephani diuonensis uenit ac fideli dono super altare ipsius obtulit quod exinde canonici et homines eorum et animalia quolibet modo per Malleium transirent et cum de Salino redirent passagium non darent. Siquidem priorum dono hoc ipsa ecclesia ibidem habuerat, sed malorum subreptione ablatum fuerat. Predictus ergo Fulcho adstante Guidone Trosello et suam partem passagii concedente hoc omnino dedit recipiens uterque a fratribus participationem beneficiorum ecclesie et quod eis obeuntibus si loci foret oportunitas corpora eorum illic deferrentur atque more fratrum sepelirentur et nomina eorum in Kalendario scriberentur. Preterea si Guido Trosellus et pontinarius et botellarius et coquis domini de Mailleio in festo omnium sanctorum Diuione uenirent, panem et uinum et annonam equis de ecclesia perciperent necnon et dominus semel in anno sibi et duobus uel tribus sociis cum equis prebendam suam haberent. Testes huius rei, Willermus de Marrine, Willermus de Orguil, Aymo de Marrine filius Doonis, Walterius, Arnaldus et Hubertus nepos eius. Iocelmus filius Hugonis de Besua. Petrus prepositus Aymonis Rufi, Rodulfus Rufus de Trecis, Walterius Minnius gener Theoderici militis, Martinus criator uini. Ex familia canonicorum, Paganus uentarius, Iocelmus, Constantinus Grassus, Durannus Escharizun, Natalis, Caluinus qui pro colapho fleuit, Robertus de Uerrangis.